CELEX: 52017PC0540
Language: sl
Date: 2017-06-26
Title: Predlog SKLEP EVROPSKEGA PARLAMENTA IN SVETA o uporabi Solidarnostnega sklada Evropske unije za pomoč Italiji

EVROPSKA KOMISIJA
            Bruselj, 26.6.2017
            COM(2017) 540 final
            Predlog
            SKLEP EVROPSKEGA PARLAMENTA IN SVETA
            o uporabi Solidarnostnega sklada Evropske unije za pomoč Italiji
            
               
         
         
            
               OBRAZLOŽITVENI MEMORANDUM
            
            
               1.Ozadje predloga
            
            
               Ta sklep obravnava uporabo sredstev Solidarnostnega sklada Evropske unije v višini 1 196 797 579 EUR za pomoč Italiji po nizu potresov, ki so med avgustom 2016 in januarjem 2017 prizadeli dežele Abruci, Lacij, Marke in Umbrija. Hkrati se predloži tudi predlog spremembe proračuna (PSP) št. 4/2017
                  1
               , v katerem se predlaga vknjižba potrebnih odobritev v splošnem proračunu za leto 2017, tako v obveznostih kot plačilih, potem ko se odšteje predplačilo, že izplačano v letu 2016 (30 000 000 EUR). 
            
            
               2.Informacije in pogoji
            
            
               Komisija je 16. novembra 2016 prejela prvo vlogo za finančno pomoč iz Solidarnostnega sklada Evropske unije v zvezi z nizom potresov, ki so prizadeli dežele Abruci, Lacij, Marke in Umbrija, potem ko je bila prva škoda zabeležena 24. avgusta 2016. Ta prvotna vloga je bila nepopolna, saj se je konec oktobra 2016 zvrstil drugi niz potresov, ocena dodatne škode pa še ni bila opravljena. 18. januarja 2017, malo pred načrtovano predložitvijo posodobljene vloge, je prišlo do tretjega niza močnih potresov. Posledično so italijanski organi 15. februarja 2017 predložili posodobljeno vlogo s popravljenimi ocenami, v kateri so navedli vso škodo, nastalo med 24. avgustom 2016 in 18. januarjem 2017.
            
            
               Komisija je proučila to vlogo v skladu z Uredbo Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije
                  2
                (v nadaljnjem besedilu: uredba o Solidarnostnem skladu EU) in zlasti v skladu s členi 2, 3 in 4 Uredbe. Sledi povzetek najpomembnejših elementov ocene.
            
            
               (1)V obdobju med 24. avgustom 2016 in 18. januarjem 2017 je obsežna območja vzdolž Apeninov v osrednji Italiji, zlasti dežele Abruci, Lacij, Marke in Umbrija, prizadelo več močnih potresov z magnitudami od 5,9 do 6,5 po Richterjevi lestvici, katerim je sledilo več popotresnih sunkov. 
            
            
               (2)Potresi so naravne nesreče in zato spadajo na glavno področje uporabe Solidarnostnega sklada EU.
            
            
               (3)Vloga Italije je bila prvič prejeta 16. novembra 2016, kar je znotraj roka 12 tednov od nastanka prve škode, ki je bila zabeležena 24. avgusta 2016. Italijanski organi so v vlogi poudarili, da je bila ocena škode nepopolna in da so navedeni podatki le začasni. Končna vloga je bila zaključena 15. februarja 2017 in je vključevala škodo, ki je nastala med 24. avgustom 2016 in 18. januarjem 2017.
            
            
               (4)Italija je v vlogi zaprosila za izplačilo predplačila, kot je določeno v členu 4a uredbe o Solidarnostnem skladu EU. Komisija je 29. novembra 2016 sprejela Izvedbeni sklep C(2016) 7861, v katerem je odobrila predplačilo v višini 30 000 000 EUR (najvišji znesek, ki ga dovoljujejo določbe uredbe o Solidarnostnem skladu EU) iz pričakovanega finančnega prispevka iz Solidarnostnega sklada EU, ki ga je nato v celoti izplačala Italiji.
            
            
               (5)Italijanski organi so skupno neposredno škodo zaradi potresov ocenili na 21 878,8 milijona EUR. Ta znesek predstavlja 1,36 % BND Italije in presega prag za večjo nesrečo, določen za uporabo sredstev Solidarnostnega sklada EU, v višini 3 312,2 milijona EUR, ki je veljal za Italijo v letu 2016 (tj. 3 milijarde EUR v cenah iz leta 2011). Ker ocenjena skupna neposredna škoda presega prag za večjo nesrečo, se potresi opredelijo kot „večja naravna nesreča“. 
            
            
               (6)V potresu 24. avgusta 2016 je umrlo 299 ljudi, 390 pa jih je bilo odpeljanih v bolnišnico. V oktobrskem potresu ni bilo smrtnih žrtev. Dogodki januarja pa so terjali še dodatnih 34 smrtnih žrtev. Število ljudi, ki so prejeli pomoč v mesecih, ki so sledili sunkom 26. in 30. oktobra 2016, je bilo najvišje 7. novembra, ko je pomoč prejemalo skoraj 32 000 ljudi. Tisoče ljudi je bilo treba evakuirati, vključno z bolniki iz bolnišnic v Umbriji. 8. novembra 2016 je število ljudi, ki so prejemali pomoč, preseglo 30 000 na območju štirih prizadetih dežel, pri čemer je bilo 11 000 ljudi nameščenih v hotelih in drugih namestitvah tako na obalnem območju v deželi Marke, ki je bilo neposredno prizadeto, kot v zaledju v Umbriji, medtem ko so bili ostali nameščeni v javnih objektih, ki so jih dale na razpolago občine. Območje, ki so ga že hudo prizadeli potresi avgusta in oktobra, so še dodatno prizadele potresne dejavnosti 18. januarja 2017 in močno sneženje, ki je številne vasi v Abrucih odrezalo od sveta ter  močno poslabšalo življenjske razmere prizadetega prebivalstva. Iskanje in reševanje prizadetih se je izkazalo za izredno zapleteno. 
            
            
               (7)Na območju, ki ga je prizadel potres 24. avgusta 2016, se prebivalci večinoma ukvarjajo s kmetijstvom in turizmom. Infrastruktura številnih kmetij je bila poškodovana (hlevi, skednji in skladišča za opremo). Na prizadetih območjih v Markah in Umbriji je število storitvenih in industrijskih podjetij precej višje kot na preostalih prizadetih območjih. Podjetja v teh deželah so utrpela precejšnjo škodo. Poleg tega so potresni dogodki imeli zelo negativen vpliv na turistični sektor, ki je bil pred tem zelo uspešen na celotnem območju. Številni počitniški domovi v nacionalnih parkih so bili močno poškodovani. Potresi so prizadeli številna srednjeveška gorska mesteca, kar je pustilo precejšnjo škodo na kulturni dediščini. Središče mesta Amatrice je bilo na primer uničeno v potresnih sunkih 24. avgusta. Potres 30. oktobra je uničil baziliko svetega Benedikta v Norcii iz 14. stoletja. 
            
            
               (8)Italijanski organi so stroške bistvenih nujnih operacij in operacij za okrevanje, upravičenih na podlagi člena 3(2) uredbe o Solidarnostnem skladu EU, ocenili na 2 149 363 344 EUR in jih razčlenili po vrstah operacij. Največji delež pripada stroškom za ponovno usposobitev infrastrukture, zlasti cest, sledijo stroški reševanja in začasne namestitve. 
            
            
               (9)Prizadete dežele so v skladu z evropskimi strukturnimi in investicijskimi skladi (ESI) (2014–2020) opredeljene kot regije v prehodu in bolj razvite regije. Italijanski organi so Komisiji sporočili, da nameravajo sredstva iz programov skladov ESI prerazporediti za ukrepe obnove.
            
            
               
            
               (10)Kar zadeva izvajanje zakonodaje Unije o preprečevanju in upravljanju tveganj nesreč, trenutno ne poteka noben postopek za ugotavljanje kršitev. Italija poroča, da Unija nima posebne zakonodaje o potresnem tveganju. Vendar države članice v okviru zakonodaje Unije na področju civilne zaščite
                  3
                pripravijo ocene tveganj na nacionalni ali ustrezni podnacionalni ravni ter do 22. decembra 2015, nato pa vsaka tri leta, Komisiji predložijo povzetek pomembnih elementov teh ocen. Italija izpolnjuje to določbo in je Evropski komisiji (GD ECHO) že predložila pregled nacionalne ocene tveganja.
            
            
               (11)Na dan predložitve vloge Italija ni bila v postopku za ugotavljanje kršitev zakonodaje Unije v zvezi z naravo nesreče.
            
            
               (12)Italijanski organi so potrdili, da za upravičene stroške ni zavarovalnega kritja.
            
         
         
            
               3.Financiranje iz dodelitev Solidarnostnega sklada EU za leta 2016, 2017 in 2018
            
            
               Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020
                  4
                (v nadaljnjem besedilu: uredba o večletnem finančnem okviru) in zlasti člen 10 Uredbe omogoča uporabo Solidarnostnega sklada EU do letne zgornje meje 500 000 000 EUR (v cenah iz leta 2011). V točki 11 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju
                  5
                (v nadaljnjem besedilu: medinstitucionalni sporazum) so določeni načini uporabe Solidarnostnega sklada EU.
            
            
               Ker je bila solidarnost osrednji razlog za ustanovitev Solidarnostnega sklada EU, Komisija meni, da bi morala biti pomoč progresivna. To pomeni, da bi bilo treba v skladu s prejšnjo prakso za delež škode, ki presega prag za uporabo Solidarnostnega sklada EU v primeru večje nesreče (tj. 0,6 % BND ali 3 milijarde EUR v cenah iz leta 2011, pri čemer se upošteva nižji znesek), nameniti večjo intenzivnost pomoči kot za delež škode pod tem pragom. Stopnja, ki se je v preteklosti uporabljala za odobritve za večje nesreče, znaša 2,5 % skupne neposredne škode pod pragom in 6 % za del škode, ki ta prag presega. Za regionalne nesreče in nesreče, ki so bile priznane na podlagi določbe o sosednji državi, je stopnja 2,5 %.
            
            
               Prispevek ne sme presegati ocenjenih skupnih stroškov upravičenih operacij. Metodologija za izračun pomoči je bila določena v letnem poročilu o Solidarnostnem sklada EU za obdobje 2002–2003, sprejela pa sta jo Svet in Evropski parlament.
            
            
               Na podlagi vloge Italije je izračun pomoči iz Solidarnostnega sklada EU, ki temelji na oceni skupne neposredne škode, naslednji:
            
            
                     
                        Nesreča
                     
                  
                  
                     
                        Skupna neposredna škoda     
                     
                     
                                              
                     
                     
                        (v milijonih EUR)
                     
                  
                  
                     
                        Prag za večje nesreče
                     
                     
                     
                        (v milijonih EUR)
                     
                  
                  
                     
                        2,5 % neposredne škode do praga 
                     
                     
                         (v milijonih EUR)                                                          
                     
                     
                                                         
                     
                  
                  
                     
                        6 % neposredne škode nad pragom
                        (v EUR)
                     
                  
                  
                     
                        Skupni znesek predlagane pomoči
                     
                     
                     
                        (v EUR)
                     
                  
               
                     
                        ITALIJA 
                     
                  
                  
                     
                        21 878,767
                     
                  
                  
                     
                        3 312,242 
                     
                  
                  
                     
                        82 806 050 
                     
                  
                  
                     
                        1 113 991 529
                     
                  
                  
                     
                        1 196 797 579
                     
                  
               
                     
                        SKUPAJ
                     
                  
                  
                     
                        1 196 797 579
                     
                  
               
               Skupni znesek, na voljo za uporabo iz Solidarnostnega sklada EU, je na začetku leta 2017 znašal 1 115 121 612 EUR, kar je vsota odobritev v letu 2017 v višini 563 081 210 EUR (tj. 500 000 000 EUR v cenah iz leta 2011) v skladu s členom 10(1) uredbe o večletnem finančnem okviru in vseh odobritev iz leta 2016 v višini 552 040 402 EUR (tj. 500 000 000 EUR v cenah iz leta 2011), ki niso bile porabljene in so bile prenesene v naslednje leto, v skladu s členom 10(2) uredbe o večletnem finančnem okviru.
            
            
               Znesek, ki se lahko uporabi na tej stopnji leta 2017 je 902 826 499 EUR. To ustreza skupnemu znesku, ki je na voljo za uporabo iz Solidarnostnega sklada EU na začetku leta 2017 (1 115 121 612 EUR), od česar se odštejeta že uporabljen znesek
                  6
                (71 524 810 EUR) ter zadržan znesek v višini 140 770 303 EUR, da se spoštuje obveznost glede zadržanja 25 % sredstev, dodeljenih v letu 2017, do 1. oktobra 2017, kot je določeno v členu 10(1) uredbe o večletnem finančnem okviru. 
            
            
               Ta znesek ne zadostuje za kritje vse sredstev Solidarnostnega sklada EU, ki se bodo uporabila za Italijo. Vendar Komisija meni, da so pogoji iz člena 10(2) uredbe o večletnem finančnem okviru izpolnjeni in predlaga, da se razlika v višini 293 971 080 EUR (1 196 797 579 EUR minus 902 826 499 EUR iz proračunske dodelitve za leto 2017) krije iz letnega zneska, ki je na voljo za leto 2018.
            
            
            
                     
                        Zbirna preglednica financiranja Solidarnostnega sklada EU
                     
                  
                  
                     
                        Znesek
                     
                     
                        v EUR
                     
                  
               
                     
                        Dodelitve iz leta 2016, prenesene v leto 2017
                     
                  
                  
                     
                        552 040 402
                     
                  
               
                     
                        Dodelitve za leto 2017
                     
                  
                  
                     
                        563 081 210
                     
                     
                        ----------------
                     
                  
               
                     
                        Skupna sredstva na voljo na začetku leta 2017
                     
                  
                  
                     
                        1 115 121 612
                     
                  
               
                     
                        Minus sredstva, že uporabljena v letu 2017
                     
                  
                  
                     
                        –71 524 810
                     
                  
               
                     
                        Minus 25 % zadržanih odobritev v letu 2017
                     
                  
                  
                     
                        –140 770 303
                     
                     
                        ----------------
                     
                  
               
                     
                        Najvišji znesek, ki je trenutno na voljo (dodelitve za leti 2016 + 2017)
                     
                  
                  
                     
                        902 826 499
                     
                  
               
                     
                        Preostali znesek, prerazporejen iz odobritev za leto 2018
                     
                  
                  
                     
                        293 971 080
                     
                  
               
                     
                        Skupni znesek predlagane pomoči za Italijo
                     
                  
                  
                     
                        1 196 797 579
                     
                  
               
               Predlog
            
            
               SKLEP EVROPSKEGA PARLAMENTA IN SVETA
            
            
               o uporabi Solidarnostnega sklada Evropske unije za pomoč Italiji
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije
                  7
                in zlasti člena 4(3) Uredbe,
            
            
               ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju
                  8
                in zlasti točke 11 Sporazuma,
            
            
               ob upoštevanju predloga Evropske komisije,
            
            
               ob upoštevanju naslednjega:
            
         
         
            
               (1)Namen Solidarnostnega sklada Evropske unije (v nadaljnjem besedilu: sklad) je omogočiti Uniji, da se hitro, učinkovito in prožno odziva na izredne razmere in tako izkaže svojo solidarnost s prebivalstvom območij, ki so jih prizadele naravne nesreče. 
            
            
               (2)Sredstva sklada ne presegajo najvišjega letnega zneska 500 000 000 EUR (v cenah iz leta 2011), kot je določeno v členu 10(1) Uredbe Sveta (EU, Euratom) št. 1311/2013
                  9
               . Celotna dodelitev za leto 2016 je ostala neporabljena in se je prenesla v naslednje leto v skladu s členom 10(2) uredbe o večletnem finančnem okviru. Dodelitev za leto 2017 še ni bila uporabljena.
            
            
                (3)Italija je 16. novembra 2016 predložila vlogo za uporabo sredstev sklada zaradi potresa, ki je 24. avgusta 2016 prizadel dežele Abruci, Lacij, Marke in Umbrija. Pozneje je na že prizadetih območjih prišlo do novih potresov, zaradi česar se je stopnja že prijavljene škode znatno povečala. Italija je nato 15. februarja 2017 predložila končno vlogo s popravljeno oceno, v katero je vključila vso škodo, ki je nastala med 24. avgustom 2016 in 18. januarjem 2017.
            
            
               (5)Vloga Italije izpolnjuje pogoje za zagotovitev finančnega prispevka iz sklada, kot je določeno v členu 4 Uredbe (ES) št. 2012/2002.
            
            
               (7)Zato je treba uporabiti sklad za zagotovitev finančnega prispevka za Italijo.
            
            
               (8)Ker znesek, ki se lahko uporabi za leto 2017, ne krije celotnega prispevka, bi bilo treba razliko financirati z letnim zneskom, ki je na voljo za leto 2018, kot določa člen 10(2) Uredbe (EU, Euratom) št. 1311/2013.
            
            
               (9)Da bi se sredstva sklada lahko čim prej uporabila, bi se moral ta sklep uporabljati od datuma sprejetja –
            
            
               SPREJELA NASLEDNJI SKLEP:
            
            
               Člen 1
            
            
               V okviru splošnega proračuna Unije za proračunsko leto 2017 se Solidarnostni sklad Evropske unije uporabi za zagotovitev zneska v višini 1 196 797 579 EUR Italiji, in sicer v odobritvah za prevzem obveznosti in odobritvah plačil.
            
            
               Člen 2
            
            
               Ta sklep začne veljati na dan objave v Uradnem listu Evropske unije.
            
            
               Uporablja se od ... [datum sprejetja Sklepa]**.
            
            
               
                  10V Bruslju,
            
            
               
                  Za Evropski parlament
                        Za Svet
               
            
         
         
            
                  
                     (1)
                  COM(2017) 541, 26.6.2017.
               
               
                  
                     (2)
                  Uredba Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (UL L 311, 14.11.2002, str. 3), kakor je bila spremenjena z Uredbo (EU) št. 661/2014 Evropskega parlamenta in Sveta z dne 15. maja 2014 (UL L 189, 27.6.2014, str. 143).
               
               
                  
                     (3)
                  Sklep št. 1313/2013/EU Evropskega parlamenta in Sveta z dne 17. decembra 2013 o mehanizmu Unije na področju civilne zaščite (UL L 347, 20.12.2013, str. 924), člen 6.
               
               
                  
                     (4)
                  UL L 347, 20.12.2013, str. 884.
               
               
                  
                     (5)
                  UL C 373, 20.12.2013, str. 1.
               
               
                  
                     (6)
                  Sklep (EU) 2017/741 Evropskega parlamenta in Sveta z dne 5. aprila 2017 o uporabi Solidarnostnega sklada Evropske unije za zagotovitev pomoči Združenemu kraljestvu, Cipru in Portugalski (UL L 111, 24.4.2017, str. 6) in priložena sprememba proračuna št. 1/2017 (UL L 136, 24.5.2017, str. 1).
               
               
                  
                     (7)
                  UL L 311, 14.11.2002, str. 3.
               
               
                  
                     (8)
                  UL C 373, 20.12.2013, str. 1.
               
               
                  
                     (9)
                  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).
               
               
                  
                     (10)
                  Datum vstavi Parlament pred objavo v Uradnem listu Evropske unije.